Comair en Kulula: Nog vlugte is vertraag! | Netwerk24
Comair en Kulula: Nog vlugte is vertraag!
Deur Elvira Wood 22 Oktober 2019 06:39
Van Kulula en British Airways se vliegtuie mag Dinsdag moontlik nie kan opstyg nie. Foto: Verskaf
As jy vandag met British Airways óf Kulula gaan vlieg, maak seker jou vlug is nog op skedule.
Dit volg nadat Comair, wat dié twee dienste bedryf, Dinsdagoggend in die vroeë oggendure gewaarsku het dat van sy vliegtuie moontlik nie Dinsdag sal kan opstyg nie.
Comair sê in 'n verklaring hy het 'n kennisgewing van die Suid-Afrikaanse Burgerlugvaartowerheid (BLO) ontvang wat "verband hou met onreëlmatige bevindings wat in 'n onlangse oudit van ons verskaffer van instandhoudings- en tegniese dienste, Suid-Afrikaanse Lugdiens Tegnies, geïdentifiseer is.
"Geraakte vliegtuie mag nie gevlieg word totdat die nodige regstellende aksie geneem is nie," lui die verklaring.
Comair sê hy is daartoe verbind "om 'n veilige en betroubare lugdiens van gehalte aan sy kliënte te lewer". "Die veiligheid van ons kliënte en personeel is ons grootste prioriteit en word nooit in die gedrang gebring nie."
Hy sê verder in die verklaring hy handhaaf sy operasionele veiligheidsouditakkreditering by die Internasionale Lugvervoervereniging (Iata), wat die implementering van die beste praktyke wêreldwyd in bedryfsveiligheid verseker. Die maatskappy word ook deur British Airways Internasionaal, die Boeing-maatskappy sowel as die BLO geoudit.
Comair het deur die loop van die oggend op twitter gesê dat vier van sy vliegtuie is reeds weer in bedryf gestel. Hy verwag al sy vliegtuie sal teen Woensdag die nodige klarings ontvang het om te kan vlieg. Hy waarsku egter kort na 10:30 dat "sowat 'n derde van sy vlugte beïnvloed is".
Hoewel Kulula teen 13:15 geen vlugte aandui wat verander nie, is daar verskeie vlugte van British Airways wat verander. Dit sluit in:
BA6414 van Kaapstad na Johannesburg
BA6207 van Johannesburg na Durban
BA6212 van Durban na Johannesburg
BA6427 van Johannesburg na Kaapstad
BA6438 van Kaapstad na Johannesburg
Van die passasiers word nou op vlugte wat vroeër vertrek geakkommodeer. Die lugdiens sê passasiers moet dus seker maak wanneer hulle gaan vertrek en op watter vlug.
Comair sê hy het gebeurlikheidsplanne in plek en sal alles in sy vermoë doen om die invloed op sy bedrywighede te minimaliseer. Hy vra dat passasiers wat sy dienste gebruik óf sosiale media moet volg óf die onderskeie dienste se webtuistes moet besoek. Hulle kan ook sy inbelsentrums bel.